समीक्षा बैठक के दौरान मुख्यमंत्री ने कहा कि जिले में अनुसूचित जाति व अनुसूचित जनजाति की बाहुलता है और इनको दी जाने वाली सुविधाओं को समयबद्घ तरीके से पूरा किया। सोनभद्र जिला आकांक्षित जिला है, इसे हर कोशिश करके दो साल के अन्दर विकासशील जिले की श्रेणी में शामिल कराया जाय। कानून व्यवस्था की समीक्षा करते हुए कहा कि अवांछनीय तत्वों के खिलाफ कड़ी कार्रवाई की जाए। उन्होंने कहा कि कौशल प्राप्त बच्चों का प्रशिक्षण जिले के औद्योगिक अधिष्ठानों में कराते हुए रोजगार उन्हें मुहैया कराया जाय। जिले में किसी भी हाल में प्लास्टिक का उपयोग न होने पायें और छापामारी करके सख्त कार्रवाई की जाए। इससे पहले बहुअरा गांव के प्राथमिक विद्यालय में स्मार्ट क्लास के उद्घाटन समारोह में उन्होंने शिकायत करने वालों को नसीहत दी कि ऐसे लोग अपनी आदत में बदलाव लाएं। शिकायत करने वाला आगे नहीं बढ़ता। शिकायतों के चलते विकास कार्य भी बाधित होता है। बेहतर हो कि शिकायत करने वाले विकास की प्रक्रिया का हिस्सा बन कर साकारात्मक सोचें। विकास कार्य में सहयोग दें। स्मार्ट क्लास के उद्घाटन के दौरान मुख्यमंत्री ने बच्चों से बात की। उन्हें दुलारा और खूब मन लगा कर पढ़ने को कहा। इसके बाद मुसहर बस्ती का जायजा लिया। यहां हर पात्रों को आवास देने का निर्देश दिया। प्रधान मंत्री आवास योजना-ग्रामीण व मुख्य मंत्री अवास योजना-ग्रामीण के पात्रों को स्वीकृति-पत्र दिया।